钦定古今图书集成/明伦汇编/官常典/第511卷 > 张宗颜
## 钦定古今图书集成/明伦汇编/官常典/第511卷 > 张宗颜

按《宋史》本传：“宗颜，字希贤，延安人。父吉，为泾原将，解
宣威城围，死之。宗颜以父恩补三班借职，监阌乡酒
税，积官至泾原副将，权殿前司统辖，御营军统制。张
俊选为统领，从俊讨浙西，寇秀州，军校徐明以城叛，
宗颜夜袭其城，明遁。转忠州刺史，迁御前中军统制。
金人攻明州，宗颜破其前军。盗杨勍，破松溪，命宗颜”
及李捧、陈思恭讨之。宗颜次浦城不进，勍又掠建州。
宗颜趋南剑州，与勍遇，遂归。盗犹未平，谬言已击退。
侍御史沈与求劾宗颜：“三将并出，不能平数千之溃
卒，何以示敌？”贬二秩。从俊讨李成，与成将马进战玉
隆观，败之。迁环庆路马步军副总管、神武右军统制，
改麟州观察使。伪齐挟金人攻宣化镇。俊遣宗颜潜
渡江，出其后袭之，不胜，俊庇之，以捷闻，遂加沂州防
御使。继以兵袭击淮北，复迁崇信军承宣使、宣抚司
前军统制。伪齐入寇，诏张俊解淮西急，督府张浚遣
杨沂中与俊合，檄宗颜自泗州为后继。与猊遇于李
家湾，大破之，横尸满野，猊仅以身遁。擢龙、神卫四厢
都指挥使、武信军承宣使。八年，知庐州，总帅事。敌数
百骑抵城下，宗颜以骑百馀御之。敌退，有至自淮北
者，传金人言曰：“此张铁山弟也。”绍兴九年卒，年四十
四。赠保静军节度使，谥壮敏。